Alam mo bang maari pang maibalik ang dating itsura ng ari ng mga babaeng maraming beses nang nanganak?

Ipinaliwanag ni Dr. Bles Salvador sa kanyang programang "Dra. Bles @ Ur Serbis" sa DZMM Teleradyo ang proseso ng vaginoplasty.

"Isang operasyon po ito na kung saan ibinabalik sa halos original na status ang ari ng babae. Kinakailangan po ito ng kababaihang nanganak na vaginally, o normal delivery," aniya.

Tinatawag ring anterior posterior repair (AP repair) ang prosesong ito, kung saan ibinabalik sa dating sikip at itsura ang ari ng babae.

"Kung OB Gyne po ang gagawa, hindi lang ang mismong opening ang itina-tighten pero all the way papaloob. Mula sa loob hanggang sa loob, ito ay magiging tight," paliwanag ni Salvador.

Dahil ito ay isang surgical procedure, nangangailangan ng anesthesia ang prosesong ito.

Bukod sa operasyon, maari ring sumailalim sa isang geothermal procedure ang isang babae, kung saan gagamitan siya ng maliit na instrumento upang mapasikip at maibalik sa dating sukat ang kanyang ari.

"Isang uri ng geothermal heating kung saan isang maliit na instrumento ang nagiging epekto nito ay increased tightness, increased sensation, better cosmetic appearance," paliwanag ni Salvador.

Maliban dito, maari ring maging solution sa relaxed vaginal outlet (RVO) o madalas na pag-ihi ang mga operasyong ito.